Nordjyllands Politi leder efter en mand på 35-40 år, der stod bag voldsomt hjemmerøveri, hvor 69-årig dame blev slået og bundet.

Et indbrud udviklede sig i morges til et røveri på Rolighedsvej i Flauenskjold. En 69-årig dame, der bor i huset, blev overfaldet af en indbrudstyv, der slog hende i ansigtet og bandt hende til en seng, Herefter gennemrodede han hele huset i flere timer og fik et ukendt udbytte med sig. Først timer efter fik kvinden gjort sig fri og søgte tilflugt hos en nabo og tilkaldte politiet. Det oplyser Nordjyllands Politi i en pressemeddelelse. Kvinden er meget chokeret på grund af overfaldet men ellers uskadt, og der bliver senere foretaget personundersøgelse af hende for at sikre spor fra gerningsmanden. Gerningsmanden beskrives som: Mand 35-40 år 175/180 cm Sort kort hår Mørk i huden Iført mørk jogging tøj, hvor der var 3 hvide striber på ærmerne, en bred og 2 smalle striber. Under overfaldet var han maskeret med sort hætte med huller til øjnene. Gerningsmanden forlod stedet i ukendt retning. Omkring klokken 12 blev der set en mand med samme signalement trækkende med en dame cykel væk fra Rolighedsvej i retning mod Flauenskjold Hallen. Personen på cyklen medbragte en mørk kuffert og en stor pose/net over skulderen. Nordjyllands Politi efterlyser vidner, der har oplysninger i sagen eller har set gerningsmanden forlade huset eller set personer svarende til signalementet i Flauenskjold i løbet af formiddagen. Nordjyllands Politi kan kontaktes på 114. De tekniske undersøgelser afsluttes i løbet af eftermiddagen på gerningsstedet.